મંત્રીમંડળ
મંત્રીમંડળે માનવ સંસાધનનાં ક્ષેત્રમાં ભારત અને અફઘાનિસ્તાન વચ્ચેનાં સમજૂતી કરારને મંજૂરી આપી
પ્રધાનમંત્રી શ્રી નરેન્દ્ર મોદીની અધ્યક્ષતામાં કેન્દ્રીય મંત્રીમંડળે માનવ સંસાધન વિકાસનાં ક્ષેત્રમાં ભારત અને અફઘાનિસ્તાન વચ્ચે સહયોગ માટે સમજૂતી કરાર પર હસ્તાક્ષર માટે મંજૂરી આપી હતી.
આ સમજૂતી કરારથી અફઘાનિસ્તાનનાં વિદ્યાર્થીઓ અને શૈક્ષણિક સંસ્થાઓને ‘સ્વયં’ અભ્યાસક્રમોમાં નોંધણી અને ઉપયોગની સુવિધા મળશે. વળી એનાથી અફઘાનિસ્તાનમાં વિકસિત અભ્યાસક્રમોને ‘સ્વયં’ વેબસાઇટ પર અપલોડ કરવાની સુવિધા પણ મળશે. અફઘાનિસ્તાનનાં વિદ્યાર્થીઓ અને અધ્યાપકોને માનવ સંસાધન વિકાસ મંત્રાલય, ભારત સરકાર આવશ્યક તાલીમ પ્રદાન કરશે.
આ એમઓયુનાં માધ્યમથી ભારત સરકાર, શિક્ષણ સાથે જોડાયેલા અન્ય પાસાંઓ જેમ કે, ભારતીય રાષ્ટ્રીય ડિજિટલ લાઇબ્રેરી , વર્ચ્યુઅલ પ્રયોગશાળા, અધ્યયન સામગ્રી વગેરેની ટેકનિક સંયુક્ત કરવાની સુવિધા પ્રદાન કરશે. ભારત અને અફઘાનિસ્તાનની યુનિવર્સિટીઓ/સંસ્થાઓ વચ્ચે સંયુક્ત સ્નાતકોત્તર કાર્યક્રમોનાં નિર્માણનો પણ પ્રસ્તાવ આપવામાં આવ્યો છે. અભ્યાસક્રમો વિકસિત કરવા અને અભ્યાસ કરાવવા માટે કર્મચારીઓની ક્ષમતાનું નિર્માણનાં ક્ષેત્રમાં પણ માનવ સંસાધન વિકાસ મંત્રાલય, અફઘાનિસ્તાનનાં ઉચ્ચ શિક્ષણ મંત્રાલયને સહાયતા મળશે.
આ એમઓયુનાં માધ્યમથી બંને દેશોએ શૈક્ષણિક યોગ્યતાઓને પરસ્પર માન્યતા પ્રદાન કરવા પણ સંમતિ પ્રકટ કરી છે. એનાથી ‘ભારતમાં અભ્યાસ’ કાર્યક્રમ અંતર્ગત વિદ્યાર્થીઓને આકર્ષિત કરવા અને અફઘાન સંસ્થાઓમાં અભ્યાસને પ્રોત્સાહન મળશે.
આ એમઓયુ બંને દેશો વચ્ચે શિક્ષણનાં ક્ષેત્રમાં પરસ્પર સહયોગ માટે સીમાચિહ્નરૂપ સાબિત થશે.
પૃષ્ઠભૂમિ:
ભારત અને અફઘાનિસ્તાન વચ્ચે શિક્ષણ સહિત અન્ય ક્ષેત્રોમાં મજબૂત રાજકીય સંબંધ રહ્યાં છે. એને વધુ સશક્ત બનાવવા માટે બંને દેશોએ માનવ સંસાધન વિકાસનાં ક્ષેત્રમાં સહયોગ માટે એમઓયુ પર હસ્તાક્ષર કરવાનો નિર્ણય લીધો છે.
ભારત સરકારનાં માનવ સંસાધન વિકાસ મંત્રાલયે રાષ્ટ્રીય આઈસીટી શિક્ષણ મિશન  અંતર્ગત ટેકનોલોજી આધારિત શિક્ષણનાં વિવિધ પાસાંઓની શરૂઆત કરી છે. સ્વયં એક એવો જ કાર્યક્રમ છે. આ કાર્યક્રમ અંતર્ગત વિવિધ ઓનલાઇન અભ્યાસક્રમ ભણાવવામાં આવે છે, જેને દેશનાં સર્વશ્રેષ્ઠ શિક્ષાવિદોએ તૈયાર કર્યો છે. નવીન જાણકારી અનુસાર સ્વયં અંતર્ગત 2000 અભ્યાસક્રમો માટે 35 લાખ વિદ્યાર્થીઓની નોંધણી કરવામાં આવી છે. વળી આ એમઓયુ અંતર્ગત ધોરણ 9 થી અનુસ્નાતક સુધી અભ્યાસક્રમમાં પણ સામેલ છે. ‘સ્વયં’ અંતર્ગત અભ્યાસક્રમ પૂરો કરવા માટે વિદ્યાર્થીઓને 20 ટકા સુધી ક્રેડિટ હસ્તાંતરણની સુવિધા આપવામાં આવી છે. આ ઉપરાંત ‘સ્વયં’માં ઉચ્ચ શિક્ષણ માટે વાર્ષિક રિફ્રેશર અભ્યાસક્રમોની સુવિધા પણ આપવામાં આવી છે.
RP
(Visitor Counter : 166